钦定古今图书集成/明伦汇编/家范典/第039卷 > 周礼 > 《地官》
## 钦定古今图书集成/明伦汇编/家范典/第039卷 > 周礼 > 《地官》

《师氏》“以三德教国子：一曰至德，以为道本，二曰敏德，
以为行本。三曰孝德，以知逆恶。教三行：一曰孝行，以
亲父母。二曰友行，以尊贤良。三曰顺行，以事师长。”

〈注〉“德行”，内外之称。在心为德，施之为行。“至德”，中和之德，覆焘持载含容者也。“敏德”，仁义，顺时者也。“孝德”，尊祖爱亲，守其所以生者也。孝在三德之下，三行之上，德广于孝，而行莫尊焉。国子公卿大夫之子弟，师氏教之，而世子亦齿焉。学君臣父子长幼之道。〈疏〉释曰：以此三德教国子，王大子已下至元士之适子也。云“一曰至德以为道本”者，谓至极之德以为行道之本也。“二曰敏德以为行本”者，谓敏达之德以为行行之本也。“三曰孝德，以知逆恶”者，以《孝德》之孝以事父母，则知逆恶不行也。此上三德皆在心，而行不见也。云“一曰孝行，以亲父母”者，行善事父母之行，则能亲父母也。云“二曰友行，以尊贤良”者，此行施于外人，故尊事贤人、良人，有德行之士也。云“三曰顺行，以事师长”者，此亦施于外人，行逊顺之行，事受业之师及朋友之长也。

又

养国子以道，乃教之六艺。一曰五礼，二曰六乐，三曰
五射，四曰五驭，五曰《六书》，六曰《九数》。乃教之六仪。一
曰祭祀之容，二曰宾客之容，三曰朝廷之容，四曰丧
纪之容，五曰军旅之容，六曰车马之容。

〈注〉“养国子以道者，以师氏之德行审谕之，而后教之以艺仪也；五礼，吉、凶、宾、军、嘉也；六乐：《云门》《大咸》《大韶》《大夏》《大濩》《大武》也。”郑司农云：“五射，白矢参连剡注，襄尺井仪也；五驭，鸣和鸾，逐水曲，过君表，舞交衢，逐禽左。六书，象形，会意转注，处事，假借谐声也；九数，方田、粟米、差分、少广、商功、均输，方程，赢不足旁要，今有重差，《夕桀》、句股也。祭祀之容，穆穆皇皇。宾客之容，严恪矜庄。朝廷之容，济济跄跄。丧纪之容，涕涕翔翔。军旅之容，阚阚仰仰。车马之容，颠颠堂堂。”元谓“祭祀之容，齐齐皇皇。宾客之容，穆穆皇皇。朝廷之容，济济翔翔。丧纪之容，累累颠颠。军旅之容，暨暨詻詻。车马之容，匪匪翼翼。”